เราได้มีโอกาสแว่บไปทานร้าน Wing N' Thing เป็นครั้งแรก หลังจากเห็นแนะนำจากเว็บไซต์วงใน
ร้านหาไม่ยากเลยค่ะ ตั้งอยู่ริมถนนพระอาทิตย์ เยื้องๆ ป้อมพระสุเมร ติดร้านโรตีมะตะบะ
ตอนแรก...แอบเปิดเมนูหน้าร้านก็เข้าใจกับเพื่อนที่ไปด้วยกันว่า ราคาที่ปรากฏเป็นราคาอะลาคาททั้งหมด
จริงๆ แล้วไม่ใช่นะคะ เพราะราคาเซ็ตไก่แต่ละเซ็ต เป็นราคาที่รวมกับดิปปิ้ง และเครื่องเคียงให้แล้วค่ะ
อย่างเราสั่งไก่ทอดไซส์ M (10 ชิ้น) ทางร้านให้เลือกรสชาติ (เครื่องปรุงรสไก่) ได้ 2 รส จาก 3 รสชาติ
เลือกดิปปิ้งได้ 3 อย่าง และเลือกเครื่องเคียงได้อีก 2 เมนูค่ะ ทั้งหมดนี้อยู่ในราคา 160 บาท
พวกเราเลยเลือกรสสไปซี่กับออริจินอล  ทานกับดิปปิ้ง ชีส แจคเดเนียลบาร์บีคิว และครีมวาซาบิ 
ส่วนเครื่องเคียงเหมือนบางอย่างจะหมด บางอย่างกำลังอยู่ระหว่างปรับปรุงสูตร 
เลยเหลือชอยท์ให้เราสองตัวเลือกพอดี คือ เฟรนซ์ไฟร์ กับ หอมทอด จ้า
ตอนแรกเราก็นั่งลุ้นว่าปีกไก่ของทานร้านจะน่าทานเหมือนในรูปไหม
พอได้กัดเข้าไป บอกได้เลยว่าเค้าทอดดีนะคะ หนังกรอบ รสชาติเครื่องปรุงรสออกแบบมาพอดี เนื้อข้างในก็ฉ่ำนุ่มมาก ที่สำคัญ ไก่เค้าเนื่อค่อนข้างแน่นไม่ได้ดีแต่อัดแป้งให้ชิ้นใหญ่เลยค่ะ 
รสต้นตำรับ (ออริจินอล) รสชาติกลางๆ ส่วนสไปซี่ก็ไม่เผ็ดมาก (จริงๆ เราแทบไม่รู้สึกถึงความเผ็ดเลย แต่ความหอมอ่อนๆ ของเครื่องสไปซี่มีนะ) 
รสชาติของปีกไก่ทอด เพื่อนๆ เราว่าโอเค อร่อยเลย 
แต่สำหรับเรา...เราว่าเครื่องปรุงรสไก่มันออกเค็มนำมานิดนึงอ่ะ คงเพราะเราไม่ชอบทานเค็มมั้ง
เราเลยคิดว่าหากทางร้านมีเมนูพวกข้าว ข้าวเหนียว ให้ทานคู่กันน่าจะกำลังดีค่ะ 
ส่วนซอสดิปปิ้ง 
ชีส...อันนี้เราให้ผ่านนนนนน!! มันทั้งหอม เข้มข้น สัมผัสได้ถึงรสชีสและความหนึบนิดๆ ไม่เหลว ไม่เจือจางเหมือนบางร้าน มันเหมือนเราได้ทานไก่ราดชีสจริงๆ
ครีมวาซาบิ...อันนี้เราชอบมากเลย มันมีรสและความเป็นวาซาบิอยู่ในครีมหอมหวาน ตอนกลืนรู้สึกได้ถึงความฉุนของวาซาบิแต่ไม่แรงเท่าปาดวาซาบิกับซูชิสดๆ นะคะ (เพราะฉะนั้นใครสั่งดิปปิ้งตัวนี้มาเทสก่อนดีกว่านะคะ แต่ละคนลีมิตความอึดวาซาบิไม่เท่ากัน)
แจค แดเนียลบาร์บีคิว...เป็นซอสบาร์บีคิวที่สุดยอด (สำหรับเรามีคำว่าแปลกด้วย เพราะเราเพิ่งเคยเห็น) เสิร์ฟแบบไฟลุกเบาๆ บนแก้วชอต กลิ่นแจคแดเนียลหอมชัด รสซอสบาร์บีคิวออกหวาน ดูเข้มขึ้นเมื่อเจอกับกลิ่นและรสของแจคแดเนียล แต่ก็เข้ากับปีกไก่ทอดนะ อันนี้คุณผู้ชายที่มาด้วยชอบสุดๆ
จริงๆ เรากินไปสองชิ้นแต่เรารู้สึกว่าเราค่อนข้างอิ่มแล้ว แต่ด้วยความโลภ...พวกเราขอสั่งเซ็ต S มาอีก
เพราะอยากลองรสชาติที่เหลือคือ ไก่รสบาร์บีคิว ค่ะ
ไก่ไซส์ S ประกอบด้วยไก่ 6 ชิ้น เลือกได้ 1 รสชาติ (เราเลือกบาร์บีคิว) เลือกดิปปิ้งได้ 2 (เราสั่งต้มยำ กับ กะเพราคาราเมล) เครื่องเคียง 1 (เราสั่งเฟรนซ์ฟรายด์ อะเกน) ทั้งหมดราคา 160 บาท
(ทีแรกจะสั่งเอ็นไก่ทอด แต่ทางร้านอยู่ระหว่างปรับปรุงสูตรเราเลยเปลี่ยนมาเป็นเจ้านี่แทน ไม่ว่ากันเนอะ ร้านเค้าเพิ่งเปิดได้ 2-3 วันเองนะ)
ปรากฏว่าไก่รสบาร์บีคิว...ก็มีรสเค็มนำ (สำหรับเรา) เช่นเดิม แต่มาตรฐานการทอดเค้ายังโอเค
และไก่ก็ชิ้นไม่เล็ก เนื้อแน่น นุ่ม อร่อยไม่ต่างกับเจ้าสองสูตรก่อนหน้าเลยค่ะ (ผ่านฉลุย)
มาที่ดิปปิ้ง...เราไลค์เจ้าดิปปิ้งต้มยำแรงๆๆๆๆๆๆ เลยอ่ะ
คือ...มันเข้มข้น มันได้รสต้มยำจริงๆ นะ 
มันมีรสสัมผัสของเครื่องต้นยำอ่อนๆ อยู่ด้านล่าง สีกับรสชาติ ความหอม เหมือนกำลังทานต้มยำน้ำข้นจริงจังเลยค่ะ บอกเลยว่ามันโดนใจคนรักรสเปรี้ยวนำ หวานนิดแบบเรามาก 
เพียงแต่เมื่อมันถูกออกแบบให้เป็นดิปปิ้ง เราเลยคิดว่าดิปปิ้งตัวนี้เหลวไปนิดนึง 
แต่เราก็จิ้ม จิ้ม จิ้ม...จนหมด ไก่หมดก็ยังจิ้ม 5555 (เราชอบอ่ะ)
ส่วนเจ้าซอสกะเพราคาราเมล...รายนี้เหมือนน้ำซอสกะเพราเลยค่ะ มีใบกะเพราในดิปปิ้งด้วยนะ หอมกะเพราอ่อนๆ ตัวนี้ออกหวาน เผ็ดติดลิ้นนิดๆ
หากใครชอบเผ็ด แนะนำดิปปิ้งสองตัวนี้นะคะ

ทีแรก เราอยากลองสั่งพิซซ่าต้มยำแต่คงต้องไว้คราวหน้าแล้วล่ะค่ะ
แอบเห็นไวๆ ว่าถาดละ 300 ชะโงกมองโต๊ะข้างๆ เห็นกุ้งตัวเบ้อเร่อตามหลายๆ ท่านรีวิวจริงๆ ด้วยอ่ะ
คราวหน้าคงต้องลองบ้างแล้ว 

อีกจุดนึงที่ทำให้เราชอบร้านนี้ คือ บรรยากาศค่ะ
ร้านนี้เปิดเพลงโดนใจมาก ฟังเพลิน ไม่มีเบื่อ เค้าตกแต่งชิล ร่มรื่น มีมุมต้นไม้เล็กๆ ให้พักผ่อนสายตา ด้านหน้าของร้านก็เป็นกระจกช่วยให้ร้านดูโปร่งสบายไม่อึดอัด
สามารถเลือกได้ว่าจะทานด้านล่าง หรือชั้นบน
ถ้าทานด้านล่างก็จะมีบาร์ติดกระจก กับ โต๊ะย่อยให้นั่งสังสรรกับเพื่อนๆ
ชั้นบน ก็จะมีความเป็นส่วนตัวหน่อย และมีมุมโซฟานุ่มให้เลือกนั่งด้วยค่ะ

พนักงานดูแลเอาใจใส่ดี ร้านสะอาด แต่ที่นั่งอาจรับรองได้จำกัด ในชั่วโมงเร่งด่วนอาจลองเช็กที่นั่งกับทางร้านดูก่อนดีกว่านะคะ

เสียดายที่คราวนี้เรางบน้อย เลยยังไม่ได้ลองคอกเทล
แต่ดูจากด้านหลังเคาท์เตอร์ เต็มไปด้วยหลากขวด หลายสไตล์คอกเทลเลย
เราเชื่อว่าต้องไม่ธรรมดาแน่ๆ

สรุปแล้ว...มากันสามคน สั่งไก่สองชุด เครื่องดื่มคนละสามที่ หักลบกับโปรลด 30% ของทางร้านแล้ว
เป็นเงินทั้งสิ้น 417 บาท 
ไม่แพงเลยค่ะ ถ้าเทียบกับปริมาณ คุณภาพ และ...ความแน่น! ที่พวกเราไม่คิดว่าจะจุกขนาดนี้

ไว้คราวหน้าค่อยยกพวกมากินใหม่เนอะ ^___^
